ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

1. Η νομοθεσία της ΕΕ για τον εγκεκριμένο οικονομικό φορέα (ΕΟΦ) θεσπίσθηκε με τροποποίηση του κοινοτικού τελωνειακού κώδικα της Ευρωπαϊκής Ένωσης (κανονισμός (ΕΚ) αριθ. 648/2005 που εγκρίθηκε τον Απρίλιο του 2005). Στόχος των προγραμμάτων εμπορικών εταιρικών σχέσεων, όπως ο ΕΟΦ, είναι να μεριμνούν για την διευκόλυνση των εμπορευομένων που αποδεικνύουν ότι οι προσπάθειες που καταβάλλουν για να διασφαλίσουν το δικό τους μερίδιο στη διεθνή αλυσίδα εφοδιασμού είναι συμβατές.

2. Η νομοθεσία για τον ΕΟΦ τέθηκε σε ισχύ τον Ιανουάριο του 2008. Έως τον Οκτώβριο του 2011 περισσότερες από 4.300 εταιρείες της ΕΕ είχαν πιστοποιηθεί για καθήκοντα ασφαλείας.

3. Η αμοιβαία αναγνώριση των προγραμμάτων εμπορικών εταιρικών σχέσεων ενισχύει την διατερματική ασφάλεια της αλυσίδας εφοδιασμού και διευκολύνει τις συναλλαγές. Παγιώνει σε διεθνές επίπεδο την προσέγγιση που συμφωνήθηκε στο Πλαίσιο Προτύπων για την Ασφάλεια και τη Διευκόλυνση του Παγκόσμιου Εμπορίου της Παγκόσμιας Οργάνωσης Τελωνείων (ΠΟΤ) («Πλαίσιο Προτύπων SAFE»). Επίσης, ανταποκρίνεται στο μέλημα της επιχειρηματικής κοινότητας να μην αυξηθούν υπερβολικά οι απαιτήσεις και να τυποποιηθούν οι διαδικασίες τελωνειακής ασφάλειας.

4. Οι σχέσεις ΕΕ-ΗΠΑ στον τελωνειακό τομέα βασίζονται στη συμφωνία μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την τελωνειακή συνεργασία και αμοιβαία συνδρομή σε τελωνειακά ζητήματα (εφεξής «CMAA»), η οποία υπογράφηκε στις 28 Μαΐου 1997. Σύμφωνα με την CMAA, οι αντίστοιχες τελωνειακές αρχές αναλαμβάνουν να αναπτύξουν την τελωνειακή συνεργασία ώστε να καλύπτει όλα τα θέματα που αφορούν την εφαρμογή της τελωνειακής νομοθεσίας

5. Η τελωνειακή συνεργασία βάσει της CMAA διευρύνθηκε από τη συμφωνία για την ενίσχυση και τη διεύρυνση του πεδίου εφαρμογής της CMAA, ώστε να συμπεριλάβει τη συνεργασία όσον αφορά την ασφάλεια των εμπορευματοκιβωτίων και συναφή ζητήματα, που υπογράφηκε στις 28 Απριλίου 2004. Δύο ομάδες εργασίας εμπειρογνωμόνων συγκροτήθηκαν τότε με αποστολή να εστιαστούν στην ενδυνάμωση των κοινών προσπαθειών με επίκεντρο τα πρότυπα ασφαλείας και τη σύγκριση των προγραμμάτων εμπορικών εταιρικών σχέσεων, αντίστοιχα.

6. Το 2006, η ΕΕ και οι ΗΠΑ συμφώνησαν να αξιολογηθεί η σκοπιμότητα καθιέρωσης της αμοιβαίας αναγνώρισης των αντίστοιχων προγραμμάτων τους εμπορικών εταιρικών σχέσεων.

7. Το 2007 ολοκληρώθηκε η σε βάθος σύγκριση τόσο των προγραμμάτων εμπορικών εταιρικών σχέσεων των ΗΠΑ, όσο και της ΕΕ, και συγκεκριμένα των προγραμμάτων ΕΟΦ της ΕΕ και της τελωνειακής-εμπορικής εταιρικής σχέσης των ΗΠΑ κατά της τρομοκρατίας (C-TPAT). Δρομολογήθηκε το πιλοτικό πρόγραμμα, στο πλαίσιο του οποίου η Υπηρεσία Τελωνείων και Προστασίας των Συνόρων των ΗΠΑ (CBP) παρακολούθησε τις συνιστώσες ασφαλείας στη διαδικασία ελέγχου της ΕΕ στην περίπτωση του ΕΟΦ.

8. Μετά την ενδελεχή σύγκριση των προγραμμάτων εμπορικών εταιρικών σχέσεων της ΕΕ και των ΗΠΑ, τον Μάρτιο του 2008 εγκρίθηκε ο χάρτης πορείας προς την κατεύθυνση της αμοιβαίας αναγνώρισης, στον οποίο καθορίζονται τα βασικά στάδια επιδόσεων που απαιτούνται για την επίτευξη της αμοιβαίας αναγνώρισης. Τον Ιανουάριο του 2009 δόθηκε στη δημοσιότητα το συνοπτικό κείμενο του χάρτη πορείας.

9. Στις 25 Ιουνίου 2010, η Γενική Διεύθυνση Φορολογίας και Τελωνειακής Ένωσης της Επιτροπής (DG TAXUD) και η CBP των ΗΠΑ συμφώνησαν για τα τελευταία βήματα προς την κατεύθυνση της εφαρμογής της αμοιβαίας αναγνώρισης μεταξύ των Ηνωμένων Πολιτειών και της Ευρωπαϊκής Ένωσης, καθορίζοντας τα αναγκαία μέτρα και το χρονοδιάγραμμα για την ολοκλήρωση της αμοιβαίας αναγνώρισης.

10. Το πρόγραμμα εργασίας καταρτίστηκε τον Σεπτέμβριο του 2010 και τροποποιήθηκε τον Σεπτέμβριο του 2011, καλύπτοντας τη διαδικασία της από κοινού επικύρωσης και ανταλλαγής δεδομένων. Έως τις 4 Νοεμβρίου 2011 είχαν συνολικά ολοκληρωθεί είκοσι επτά επισκέψεις από κοινού επικύρωσης στην ΕΕ και τέσσερις επισκέψεις από κοινού επικύρωσης στις ΗΠΑ.

11. Όπως έχει τονισθεί από το Διατλαντικό Οικονομικό Συμβούλιο, η αμοιβαία αναγνώριση των προγραμμάτων εμπορικών εταιρικών σχέσεων της ΕΕ και των ΗΠΑ συνιστά ζωτικό έργο συνεργασίας· κατά τη συνεδρίασή του της 29ης Νοεμβρίου 2011, το Διατλαντικό Οικονομικό Συμβούλιο εξέφρασε την ικανοποίησή του για το ότι στην ΕΕ και στις ΗΠΑ έχουν ολοκληρωθεί οι προπαρασκευαστικές εργασίες για την αμοιβαία αναγνώριση των προγραμμάτων εμπορικής εταιρικής σχέσης τους.

2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΑΝΤΙΚΤΥΠΟΥ

12. Ζητήθηκε η γνώμη των κρατών μελών στο πλαίσιο της ομάδας εργασίας για την τελωνειακή ένωση του Συμβουλίου της Ευρωπαϊκής Ένωσης.

13. Δεν υπάρχει καμία ανάγκη εκτίμησης του αντίκτυπου στο βαθμό που η απόφαση της μεικτής επιτροπής τελωνειακής συνεργασίας ΕΕ-ΗΠΑ («ΜΕΤΣ») εφαρμόζει την CMAA και δεν τροποποιεί την ουσία της.

3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

14. Το Συμβούλιο καλείται να εγκρίνει τη θέση της Ένωσης σχετικά με το σχέδιο απόφασης της ΜΕΤΣ βάσει του άρθρου 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9 της Συνθήκης για τη Λειτουργία της Ευρωπαϊκής Ένωσης («ΣΛΕΕ»).

15. Η νομική βάση για το σχέδιο απόφασης της ΜΕΤΣ προβλέπεται στο άρθρο 22 παράγραφος 2 στοιχείο γ) της CMAA.

16. Η πρόταση εμπίπτει στο πεδίο της κοινής εμπορικής πολιτικής, η οποία αποτελεί αποκλειστική αρμοδιότητα της Ένωσης. Δεν εφαρμόζεται η αρχή της επικουρικότητας.

4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

17. Η πρόταση δεν έχει άμεσες επιπτώσεις στον προϋπολογισμό της Ένωσης.

2011/0463 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

όσον αφορά τη θέση της Ένωσης στο πλαίσιο της Μεικτής Επιτροπής Τελωνειακής Συνεργασίας ΕΕ-ΗΠΑ σχετικά με την αμοιβαία αναγνώριση του προγράμματος για τον Εγκεκριμένο Οικονομικό Φορέα της Ευρωπαϊκής Ένωσης και του προγράμματος των Ηνωμένων Πολιτειών τελωνειακής-εμπορικής εταιρικής σχέσης κατά της τρομοκρατίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9 της εν λόγω απόφασης,

Έχοντας υπόψη την πρόταση της Ευρωπαϊκής Επιτροπής,

Μετά από διαβουλεύσεις με τον Ευρωπαίο Επόπτη Προστασίας Δεδομένων,

Εκτιμώντας τα ακόλουθα:

18. Το άρθρο 6 της συμφωνίας τελωνειακής συνεργασίας και αμοιβαίας συνδρομής σε τελωνειακά ζητήματα μεταξύ της Ευρωπαϊκής Κοινότητας και των Ηνωμένων Πολιτειών της Αμερικής («CMAA») καλεί τις τελωνειακές αρχές να αναπτύξουν την τελωνειακή συνεργασία στο μεγαλύτερο δυνατό βαθμό, ενώ το άρθρο 7 υπενθυμίζει τη δέσμευση που αναλαμβάνουν τα συμβαλλόμενα μέρη για την διευκόλυνση του εμπορίου.

19. Η αμοιβαία αναγνώριση των προγραμμάτων εμπορικών εταιρικών σχέσεων, και ιδίως του προγράμματος για τον εγκεκριμένο οικονομικό φορέα της Ευρωπαϊκής Ένωσης και του προγράμματος των Ηνωμένων Πολιτειών τελωνειακής-εμπορικής εταιρικής σχέσης κατά της τρομοκρατίας, ενισχύει την ασφάλεια της αλυσίδας εφοδιασμού και της προστασίας, ενώ διευκολύνει επίσης το διεθνές εμπόριο.

20. Κρίνεται συνεπώς σκόπιμο να καθιερωθεί η αμοιβαία αναγνώριση των προγραμμάτων εμπορικών εταιρικών σχέσεων.

21. Η αμοιβαία αναγνώριση πρέπει να καθορίζεται με απόφαση της Μεικτής Επιτροπής Τελωνειακής Συνεργασίας («ΜΕΤΣ»), η οποία συστάθηκε δυνάμει του άρθρου 22 της CMAA.

22. Η Ένωση θα πρέπει επομένως να λάβει θέση στα πλαίσια της ΜΕΤΣ, όπως ορίζεται στο συνημμένο σχέδιο απόφασης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η θέση που θα λάβει η Ένωση στο πλαίσιο της Μεικτής Επιτροπής Τελωνειακής Συνεργασίας, η οποία συγκροτήθηκε με τη συμφωνία τελωνειακής συνεργασίας και αμοιβαίας συνδρομής σε τελωνειακά ζητήματα μεταξύ της Ευρωπαϊκής Κοινότητας και των Ηνωμένων Πολιτειών της Αμερικής, όσον αφορά την αμοιβαία αναγνώριση του προγράμματος για τον Εγκεκριμένο Οικονομικό Φορέα της Ευρωπαϊκής Ένωσης και του προγράμματος των Ηνωμένων Πολιτειών τελωνειακής-εμπορικής εταιρικής σχέσης κατά της τρομοκρατίας, είναι εκείνη που παρατίθεται στο συνημμένο σχέδιο απόφασης της Μεικτής Επιτροπής Τελωνειακής Συνεργασίας.

Άρθρο 2

Η απόφαση της Μεικτής Επιτροπής Τελωνειακής Συνεργασίας δημοσιεύεται στην Επίσημη Εφημερίδα της Ευρωπαϊκής Ένωσης .

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Πρόταση

ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΕΛΕΩΝΕΙΑΚΗΣ ΣΥΝΕΡΓΑΣΙΑΣ ΗΠΑ - ΕΕ ΟΣΟΝ ΑΦΟΡΑ ΤΗΝ ΑΜΟΙΒΑΙΑ ΑΝΑΓΝΩΡΙΣΗ

ΤΟΥ ΠΡΟΓΡΑΜΜΑΤΟΣ ΤΩΝ ΗΝΩΜΕΝΩΝ ΠΟΛΙΤΕΙΩΝ ΤΕΛΩΝΕΙΑΚΗΣ- ΕΜΠΟΡΙΚΗΣ ΕΤΑΙΡΙΚΗΣ ΣΧΕΣΗΣ ΚΑΤΑ ΤΗΣ ΤΡΟΜΟΚΡΑΤΙΑΣ ΚΑΙ ΤΟΥ ΠΡΟΓΡΑΜΜΑΤΟΣ ΓΙΑ ΤΟΝ ΕΓΚΕΚΡΙΜΕΝΟ ΟΙΚΟΝΟΜΙΚΟ ΦΟΡΕΑ ΤΗΣ ΕΥΡΩΠΑΪΚΗΣ ΕΝΩΣΗΣ

Η Μεικτή Επιτροπή Τελωνειακής Συνεργασίας ΗΠΑ - ΕΕ (εφεξής «ΜΕΤΣ»)

Έχοντας υπόψη τη συμφωνία τελωνειακής συνεργασίας και αμοιβαίας συνδρομής σε τελωνειακά ζητήματα μεταξύ της Ευρωπαϊκής Κοινότητας και των Ηνωμένων Πολιτειών της Αμερικής της 28ης Μαΐου 1997 (εφεξής «CMAA»), και ιδίως το άρθρο 22 παράγραφος 2 στοιχείο γ ),

Λαμβάνοντας υπόψη τη συμφωνία μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την ενίσχυση και τη διεύρυνση της CMAA, ώστε να συμπεριλάβει τη συνεργασία όσον αφορά την ασφάλεια των εμπορευματοκιβωτίων και συναφή ζητήματα που έχει συναφθεί στις 28 Απριλίου 2004·

Λαμβάνοντας υπόψη την ανάγκη για περαιτέρω ανάπτυξη της διατλαντικής συνεργασίας και διασφάλιση των εμπορικών συναλλαγών, ιδίως με βάση το Πλαίσιο Προτύπων για την Ασφάλεια και τη Διευκόλυνση του Παγκόσμιου Εμπορίου της Παγκόσμιας Οργάνωσης Τελωνείων (ΠΟΤ) του 2011 (εφεξής «Πλαίσιο SAFE»), όπως αυτό ενδέχεται να τροποποιηθεί με τη σύμφωνη γνώμη της Ευρωπαϊκής Ένωσης και των Ηνωμένων Πολιτειών·

Αναγνωρίζοντας ότι οι Ηνωμένες Πολιτείες της Αμερικής (εφεξής «ΗΠΑ») και η Ευρωπαϊκή Ένωση (εφεξής «ΕΕ») θεωρούν ότι η τελωνειακή ασφάλεια και προστασία, αλλά και η διευκόλυνση της διεθνούς αλυσίδας εφοδιασμού του εμπορίου, μπορούν να ενισχυθούν σημαντικά με την αμοιβαία αναγνώριση των αντίστοιχων προγραμμάτων εμπορικών εταιρικών σχέσεων τους (εφεξής «προγράμματα εμπορικών εταιρικών σχέσεων») της τελωνειακής-εμπορικής εταιρικής σχέσης κατά της τρομοκρατίας (εφεξής «C-TPAT») και του Εγκεκριμένου Οικονομικού Φορέα (εφεξής «ΕΟΦ»).

Επιβεβαιώνοντας ότι τα προγράμματα C-TPAT και ΕΟΦ λειτουργούν εντός του πλαισίου του SAFE·

Αναγνωρίζοντας ότι η αμοιβαία αναγνώριση επιτρέπει στις ΗΠΑ και την ΕΕ να διευκολύνουν το εμπόριο των συναλλασσομένων που έχουν επενδύσει στην ασφάλεια της αλυσίδας εφοδιασμού και έχουν γίνει αποδεκτοί ως μέλη είτε στη C-TPAT ή στον ΕΟΦ·

Αναγνωρίζοντας ότι από την εξέταση των προγραμμάτων C-TPAT και ΕΟΦ έχει προκύψει ότι τα πρότυπα αποδοχής μέλους είναι συμβατά·

Επιβεβαιώνοντας ότι η παρούσα απόφαση δεν αποτελεί προηγούμενο για οποιεσδήποτε μελλοντικές συμφωνίες ή διακανονισμούς μεταξύ των ΗΠΑ και της ΕΕ, ιδίως όσον αφορά την επεξεργασία ή τη χρήση και τη μεταφορά των προσωπικών δεδομένων ή πληροφοριών ή την προστασία των δεδομένων ή της ιδιωτικής ζωής,

ΑΠΟΦΑΣΙΖΕΙ ΤΑ ΑΚΟΛΟΥΘΑ:

Τμήμα I.

Αμοιβαία αναγνώριση και ευθύνη για την εφαρμογή

23. Τα προγράμματα εμπορικών εταιρικών σχέσεων της ΕΕ και των ΗΠΑ αναγνωρίζεται αμοιβαία ότι είναι συμβατά και τα μέλη του κάθε προγράμματος αντιμετωπίζονται κατά τρόπο που να συνάδει με το μέρος III.

24. Οι τελωνειακές αρχές που ορίζονται στο άρθρο 1 στοιχείο β) της συμφωνίας CMAA, (εφεξής «οι τελωνειακές αρχές») είναι υπεύθυνες για την εφαρμογή της παρούσας απόφασης.

25. Τα ενδιαφερόμενα προγράμματα εμπορικών εταιρικών σχέσεων είναι τα εξής:

α) το πρόγραμμα Εγκεκριμένου Οικονομικού Φορέα Ευρωπαϊκής Ένωσης (ασφάλεια και προστασία ή τελωνειακές απλουστεύσεις/ασφάλεια και προστασία)

(Κανονισμός (ΕΚ) αριθ. 2913/92 και κανονισμός (ΕΚ) αριθ. 2454/93, όπως τροποποιήθηκε με τον κανονισμό (ΕΚ) αριθ. 648/2005 και τίτλος IIA του κανονισμού (ΕΚ) αριθ. 1875/2006)· και

β) το πρόγραμμα των ΗΠΑ τελωνειακής-εμπορικής εταιρικής σχέσης κατά της τρομοκρατίας (σε επίπεδο δεύτερης και τρίτης βαθμίδας) (Ασφάλεια και λογοδοσία για τον καθένα («SAFE») Νόμος για τα Λιμάνια του 2006).

26. Η παρούσα απόφαση, δεδομένου ότι σχετίζεται με τη συμβατότητα, αντικατοπτρίζει τη σημερινή δομή και την εδαφική εφαρμογή του προγράμματος C-TPAT και του προγράμματος ΕΟΦ. Στην παρούσα απόφαση δεν λαμβάνονται υπόψη οι μελλοντικές τροποποιήσεις κάθε προγράμματος και η επέκταση του αντίστοιχου πεδίου εδαφικής εφαρμογής του. Οι τελωνειακές αρχές κατανοούν ότι οι τυχόν τροποποιήσεις του προγράμματος ή η επέκταση της εδαφικής εφαρμογής μπορεί να απαιτούν την επιτυχή ολοκλήρωση των πρόσθετων κοινών επικυρώσεων, κατά τρόπο που να ικανοποιεί αμφότερες τις τελωνειακές αρχές.

Τμήμα II.

Συμβατότητα

Οι τελωνειακές αρχές συνεργάζονται για να διατηρηθεί η συμβατότητα των προτύπων που εφαρμόζονται σε κάθε πρόγραμμα σε σχέση με τα ακόλουθα ζητήματα:

α) διαδικασία υποβολής αιτήσεων για τη χορήγηση της ιδιότητας του μέλους στους εμπορευόμενους·

β) αξιολόγηση των αιτήσεων· και

γ) χορήγηση της ιδιότητας του μέλους και παρακολούθηση της ιδιότητας του μέλους.

Οι τελωνειακές αρχές έχουν ολοκληρώσει το πρόγραμμα εργασίας στο οποίο καθορίζεται η διαδικασία των από κοινού επικυρώσεων.

Τμήμα III.

Μεταχείριση των μελών

27. Κάθε τελωνειακή αρχή αντιμετωπίζει τους φορείς που διαθέτουν την ιδιότητα του μέλους στο πλαίσιο του προγράμματος της άλλης τελωνειακής αρχής κατά τρόπο ανάλογο με τον τρόπο με τον οποίο αντιμετωπίζει τα μέλη στο πλαίσιο του δικού της προγράμματος εμπορικών εταιρικών σχέσεων, στο βαθμό που αυτό είναι εφικτό και δυνατό και κατά τρόπο σύμφωνο με την ισχύουσα νομοθεσία και πολιτική. Η μεταχείριση αυτή προβλέπει, ειδικότερα, λαμβάνοντας θετικά υπόψη κατά τη δική της αξιολόγηση του κινδύνου για τους σκοπούς της διεξαγωγής των επιθεωρήσεων και ελέγχων, την αντίστοιχη ιδιότητα του μέλους ενός φορέα εγκεκριμένου από την άλλη τελωνειακή αρχή, προκειμένου να διευκολύνεται το εμπόριο ΕΕ-ΗΠΑ και να ενθαρρύνεται η υιοθέτηση αποτελεσματικών μέτρων σε θέματα ασφαλείας.

28. Κάθε τελωνειακή αρχή μπορεί να αναστείλει τη μεταχείριση που είναι συμβατή με το Τμήμα ΙΙΙ παράγραφος 1) για τα μέλη του προγράμματος της άλλης τελωνειακής αρχής στο πλαίσιο της παρούσας απόφασης. Η συγκεκριμένη αναστολή της μεταχείρισης από μια τελωνειακή αρχή πρέπει αμέσως να ανακοινώνεται στην άλλη τελωνειακή αρχή χορηγώντας της κάθε πρόσθετη πληροφορία σχετικά με τη βάση για την αναστολή, ανάλογα με την εκάστοτε περίπτωση.

29. Κάθε τελωνειακή αρχή ενημερώνει εγκαίρως την άλλη τελωνειακή αρχή, σε περίπτωση που εντοπίζει οποιαδήποτε παρατυπία που έχει διαπραχθεί από ένα μέλος εγκεκριμένο από την άλλη τελωνειακή αρχή, ώστε να της παρέχεται η δυνατότητα να λάβει τεκμηριωμένη απόφαση σχετικά με την πιθανή ανάκληση ή αναστολή της συμμετοχής του ενδιαφερόμενου φορέα.

Τμήμα IV.

Ανταλλαγή πληροφοριών και επικοινωνία

30. Οι τελωνειακές αρχές ενισχύουν την επικοινωνία με σκοπό την αποτελεσματική εφαρμογή της παρούσας απόφασης. Ανταλλάσσουν πληροφορίες και προάγουν την επικοινωνία για τα προγράμματα εμπορικών εταιρικών σχέσεων τους, ιδίως με τον εξής τρόπο:

α) παρέχει επικαιροποιημένη ενημέρωση σχετικά με τη λειτουργία και την ανάπτυξη των προγραμμάτων τους σε εύθετο χρόνο·

β) δραστηριοποιείται σε αμοιβαία επωφελείς ανταλλαγές πληροφοριών όσον αφορά την ασφάλεια της εφοδιαστικής αλυσίδας· και

γ) διευκολύνει την αποτελεσματική διϋπηρεσιακή επικοινωνία μεταξύ της Γενικής Διεύθυνσης Φορολογίας και Τελωνειακής Ένωσης της Ευρωπαϊκής Επιτροπής και της Υπηρεσίας Τελωνείων και Προστασίας των Συνόρων των ΗΠΑ (CBP) με στόχο την ενίσχυση των πρακτικών διαχείρισης κινδύνων σε σχέση με την ασφάλεια της αλυσίδας εφοδιασμού εκ μέρους των μελών που συμμετέχουν στα προγράμματα εμπορικών εταιρικών σχέσεων.

31. Οι ανταλλαγές πληροφοριών πρέπει να διεξάγονται σε ηλεκτρονική μορφή και σύμφωνα με την CMAA, και ιδίως το άρθρο 17.

32. Τα δεδομένα που ανταλλάσσονται όσον αφορά τα μέλη που συμμετέχουν στα προγράμματα εμπορικών εταιρικών σχέσεων, όποτε οι εν λόγω ανταλλαγές επιτρέπονται με άλλο τρόπο, περιλαμβάνουν:

α) το όνομα·

β) τη διεύθυνση·

γ) την ιδιότητα του μέλους·

δ) την ημερομηνία επικύρωσης ή έγκρισης·

ε) τις αναστολές και ανακλήσεις·

στ) τον μοναδικό αριθμό έγκρισης ή αναγνώρισης (σε μορφή αμοιβαία καθοριζόμενη από τις τελωνειακές αρχές)· και

ζ) τις λεπτομέρειες που καθορίζονται ενδεχομένως μετά από αμοιβαία συμφωνία μεταξύ των τελωνειακών αρχών, οι οποίες υπόκεινται, κατά περίπτωση, στις τυχόν απαραίτητες εγγυήσεις.

33. Η ανταλλαγή των δεδομένων αναμένεται να αρχίσει όταν οι τελωνειακές αρχές θα εφαρμόσουν την αμοιβαία αναγνώριση της ιδιότητας του μέλους, όπως περιγράφεται στην παράγραφο 1 του τμήματος ΙΙΙ της παρούσας απόφασης.

Τμήμα V.

Επεξεργασία των στοιχείων

34. Σε απόλυτη αρμονία με την CMAA και ιδίως με το άρθρο 17, τα δεδομένα που συλλέγονται από την τελωνειακή αρχή υποδοχής δυνάμει της παρούσας απόφασης πρέπει να χρησιμοποιούνται και να επεξεργάζονται για τους σκοπούς της εφαρμογής της παρούσας απόφασης.

35. Οι τελωνειακές αρχές προσπαθούν να εξασφαλίσουν ότι οι πληροφορίες που ανταλλάσσονται είναι ακριβείς, ότι επικαιροποιούνται τακτικά και ότι έχουν θεσμοθετηθεί οι κατάλληλες διαδικασίες διαγραφής. Σε περίπτωση που η τελωνειακή αρχή κρίνει ότι πρέπει να τροποποιηθούν οι πληροφορίες που παρέχονται δυνάμει της παρούσας απόφασης, η τελωνειακή αρχή που παρέχει τις πληροφορίες αυτές οφείλει να ενημερώσει αμέσως την τελωνειακή αρχή υποδοχής για τις εν λόγω τροποποιήσεις. Μόλις ειδοποιηθεί για τις εν λόγω τροποποιήσεις, η τελωνειακή αρχή υποδοχής υποχρεούται να καταγράψει πάραυτα τη συγκεκριμένη τροποποίηση. Οι πληροφορίες δεν επιτρέπεται να υποβάλλονται σε επεξεργασία και να διατηρούνται επί μεγαλύτερο χρονικό διάστημα από εκείνο που απαιτείται προς εκπλήρωση του σκοπού για τον οποίο μεταβιβάζονται.

36. Σε περίπτωση που ανταλλάσσονται πληροφορίες προσωπικού χαρακτήρα σύμφωνα με το τμήμα IV παράγραφος 3 στοιχεία α) έως ζ), οι τελωνειακές αρχές λαμβάνουν επίσης προσήκοντα μέτρα για τη διασφάλιση της προστασίας των δεδομένων, της ασφάλειας, της εμπιστευτικότητας και της ακεραιότητας. Οι τελωνειακές αρχές μεριμνούν ειδικότερα, ούτως ώστε:

37. να προβλέπονται εγγυήσεις ασφαλείας (συμπεριλαμβανομένων των ηλεκτρονικών εγγυήσεων) που ελέγχουν, βάσει της αρχής της ανάγκης γνώσης, την πρόσβαση στις σχετικές πληροφορίες που αποκομίζονται από άλλες τελωνειακές αρχές στο πλαίσιο της παρούσας απόφασης και να χρησιμοποιούνται μόνο για τους σκοπούς της παρούσας απόφασης,.

38. οι σχετικές πληροφορίες που συλλέγονται από άλλες τελωνειακές αρχές στο πλαίσιο της παρούσας απόφασης να προστατεύονται από την πρόσβαση μη εξουσιοδοτημένων προσώπων, από τη διάδοση και μεταβολή, από τη διαγραφή ή την καταστροφή, με εξαίρεση το βαθμό που εμφανίζεται ορθός για την εφαρμογή των διατάξεων της προαναφερθείσας παραγράφου 2.

39. οι πληροφορίες που συλλέγονται από τις άλλες τελωνειακές αρχές στο πλαίσιο της παρούσας απόφασης να μην διαβιβάζονται σε οποιαδήποτε άλλη χώρα ή διεθνή οργανισμό, χωρίς την προγενέστερη συγκατάθεση της τελωνειακής αρχής που έχει χορηγήσει τις πληροφορίες αυτές και μόνο σύμφωνα με τους όρους που καθορίζονται από την τελευταία.

40. οποιαδήποτε τέτοια πληροφορία μπορεί να χρησιμοποιείται από τα συμβαλλόμενα μέρη της CMAA για να προστατεύονται τα δημόσια συμφέροντα ασφαλείας και η ασφάλεια της αλυσίδας εφοδιασμού που αφορά η παρούσα απόφαση, και, όσον αφορά τα τελωνεία, για την ασφάλεια των εισαγωγών/εξαγωγών και για τη διευκόλυνση του εμπορίου και της επιβολής της νομοθεσίας, υπό τον όρο ότι υπόκεινται σε εγγυήσεις ισοδύναμες ή συγκρίσιμες με αυτές που ορίζονται στο παρόν τμήμα.

41. οι σχετικές πληροφορίες που συλλέγονται από τις άλλες τελωνειακές αρχές στο πλαίσιο της παρούσας απόφασης είναι ανά πάσα στιγμή αποθηκευμένες σε ασφαλή συστήματα αποθήκευσης με ηλεκτρονική μορφή ή/και σε χαρτί. Για όλες τις περιπτώσεις πρόσβασης, όπως και για την επεξεργασία και χρήση των σχετικών πληροφοριών που λαμβάνονται από την άλλη Τελωνειακή Αρχή τηρούνται σχετικές καταχωρίσεις ή τεκμηρίωση.

42. Όσον αφορά οποιαδήποτε δεδομένα προσωπικού χαρακτήρα τα οποία μπορούν να ανταλλάσσονται σύμφωνα με το τμήμα IV παράγραφος 3 στοιχεία α) έως ζ), κάθε μέλος του προγράμματος μπορεί να ζητήσει πρόσβαση ή/και τροποποίηση των αντίστοιχων δεδομένων που σχετίζονται με αυτόν ή αυτήν που υποβάλλονται σε επεξεργασία από κάποια τελωνειακή αρχή. Κάθε τελωνειακή αρχή υποχρεούται να συστήσει στα μέλη της που συμμετέχουν στο πρόγραμμα να υποβάλουν αιτήσεις πρόσβασης ή/και τροποποίησης σε πρώτη φάση μέσω των δικών του προγραμμάτων εμπορικών εταιρικών σχέσεων. Ανάλογα με την εκάστοτε περίπτωση και με βάση την εθνική της νομοθεσία, η τελωνειακή αρχή πρέπει να διορθώνει οποιαδήποτε τέτοια ανακριβή ή ελλιπή δεδομένα. Κάθε τελωνειακή αρχή ενημερώνει επίσης τα μέλη του προγράμματος σχετικά με τις επιλογές που έχουν για την άσκηση διοικητικών και/ή δικαστικών προσφυγών.

43. Μετά από αίτημα της τελωνειακής αρχής που χορηγεί τα στοιχεία, η τελωνειακή αρχή υποδοχής επιφορτίζεται με το καθήκον να ενημερώσει, να διορθώσει, να κλειδώσει ή να διαγράψει τις πληροφορίες που λαμβάνονται δυνάμει της παρούσας απόφασης οι οποίες είναι ανακριβείς ή ελλιπείς ή εάν η συλλογή τους ή η περαιτέρω επεξεργασία τους γίνεται κατά παράβαση της παρούσας απόφασης ή της CMAA. Κάθε τελωνειακή αρχή υποχρεούται να ειδοποιήσει την άλλη, όποτε αντιληφθεί ότι οι υλικές πληροφορίες που έχει διαβιβάσει στην άλλη τελωνειακή αρχή ή τις οποίες έλαβε από την άλλη τελωνειακή αρχή σύμφωνα με την παρούσα απόφαση είναι ανακριβείς ή αναξιόπιστες ή υπόκεινται σε σημαντικές αμφιβολίες. Όταν η τελωνειακή αρχή διαπιστώσει ότι οι πληροφορίες που έλαβε από την άλλη τελωνειακή αρχή δυνάμει της παρούσας απόφασης είναι ανακριβείς, επιβάλλεται να λάβει όλα τα μέτρα που θεωρεί κατάλληλα για την προστασία από την εσφαλμένη εξάρτηση από τις πληροφορίες αυτές, συμπεριλαμβανομένης ιδίως της συμπλήρωσης, διαγραφής ή διόρθωσης των αντίστοιχων πληροφοριών.

44. Η συμμόρφωση με τις διατάξεις του παρόντος τμήματος από κάθε τελωνειακή αρχή υπόκειται σε ανεξάρτητη εποπτεία και επανεξέταση από τις αντίστοιχες αρμόδιες αρχές τους (από την πλευρά των ΗΠΑ, από τον ανώτατο υπάλληλο, τον αρμόδιο για την προστασία της ιδιωτικής ζωής στο Υπουργείο Εσωτερικής Ασφάλειας. Για την ΕΕ, από τον Ευρωπαίο Επόπτη Προστασίας Δεδομένων και από τις αρχές προστασίας των δεδομένων των κρατών μελών της ΕΕ). Οι εν λόγω αρχές έχουν ουσιαστικές εξουσίες εποπτείας, έρευνας, παρέμβασης και επανεξέτασης, και διαθέτουν την εξουσία να καταγγείλουν τις παραβιάσεις της νομοθεσίας με σκοπό την ανάληψη δράσης ή την πειθαρχική δίωξη, κατά περίπτωση. Εξασφαλίζουν ότι οι καταγγελίες που αφορούν περιπτώσεις μη συμμόρφωσης παραλαμβάνονται, διερευνώνται, οδηγούν σε απαντήσεις, και επανορθώνονται με τον κατάλληλο τρόπο.

Τμήμα VI.

Επανεξέταση

Η ΜΕΤΣ εξετάζει την εφαρμογή της παρούσας απόφασης τακτικά. Η επανεξέταση περιλαμβάνει, μεταξύ άλλων:

α) από κοινού επικυρώσεις για τον εντοπισμό των δυνατών και τα αδύνατων σημείων κατά την εφαρμογή της παρούσας απόφασης:

β) ανταλλαγές απόψεων για τα στοιχεία που πρέπει να διαμοιράζονται και την αντιμετώπιση των φορέων, με βάση την παρούσα απόφαση· και

γ) ανταλλαγές απόψεων σχετικά με ρυθμίσεις ασφαλείας όπως οι διαδικασίες που πρέπει να ακολουθούνται τη στιγμή της επέλευσης ενός σοβαρού περιστατικού ασφαλείας και μετέπειτα ή όποτε οι συνθήκες δικαιολογούν την αναστολή της αμοιβαίας αναγνώρισης.

Τμήμα VII.

Γενικές διαπιστώσεις

45. Στόχος της παρούσας απόφασης είναι η εφαρμογή των διατάξεων της CMAA και της συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την ενίσχυση και τη διεύρυνση του πεδίου εφαρμογής της CMAA ώστε να συμπεριλάβει τη συνεργασία όσον αφορά την ασφάλεια των εμπορευματοκιβωτίων και συναφή ζητήματα που υπογράφηκε στις 28 Απριλίου 2004.

46. Η παρούσα απόφαση πρέπει να υλοποιηθεί κατά τρόπο σύμφωνο με την αντίστοιχη εφαρμοστέα νομοθεσία, κανονισμούς, και τις διεθνείς συμφωνίες στις οποίες η ΕΕ ή οι ΗΠΑ είναι συμβαλλόμενα μέρη.

47. Η παρούσα απόφαση δεν θεσπίζει ούτε παρέχει δικαιώματα, προνόμια, ή οφέλη υπέρ οποιουδήποτε τρίτου προσώπου ή οντότητας, ιδιωτικού ή δημοσίου.

48. Κάθε τελωνειακή αρχή ευθύνεται για τα δικά της έξοδα που απορρέουν από την εφαρμογή της παρούσας απόφασης.

Τμήμα VIII.

Έναρξη, αναστολή και διακοπή

49. Η συνεργασία βάσει της παρούσας απόφασης αρχίζει από τη στιγμή της υπογραφής της από τους προέδρους της ΜΕΤΣ.

50. Η εφαρμογή της αμοιβαίας αναγνώρισης μεταξύ των ΗΠΑ και της ΕΕ λαμβάνει χώρα σύμφωνα με το τμήμα ΙΙΙ, παράγραφος 1. Καθεμία τελωνειακή αρχή μπορεί να αναστείλει ή να διακόψει τη συνεργασία στο πλαίσιο της παρούσας απόφασης ανά πάσα στιγμή, αλλά θα πρέπει να χορηγήσει σχετική έγγραφη προειδοποίηση για την εν λόγω απόφαση τουλάχιστον τριάντα (30) ημέρες νωρίτερα. Η προειδοποίηση αυτή παρέχεται στην ή από την Υπηρεσία Τελωνείων και Προστασίας Συνόρων των ΗΠΑ και την Γενική Διεύθυνση Φορολογίας και Τελωνειακής Ένωσης της Ευρωπαϊκής Επιτροπής, αντίστοιχα.

Υπογράφηκε στις …., …..

Για την Μεικτή Επιτροπή Τελωνειακής Συνεργασίας ΕΕ-ΗΠΑ

_________________ ________________.

(Οι δύο πρόεδροι)